**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 28.03.2024, ora 08.00 – 29.03.2024, ora 08.00**

#### **I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 29.03.2024, ora 08.00**

**RÂURI:**

**Debitele au fost în creştere** datorită precipitațiilor căzute în interval, cedării apei din stratul de zăpadă din zonele montane înalte şi propagării pe râurile din bazinele hidrografice: Vișeu, Iza, Tur, Someș (exceptând cursul mijlociu și inferior, unde au fost în scădere), Crasna, Barcău, Crişuri și Arieș, iar pe celelalte au fost, în general, staționare.

Debitele se situează în general la valori sub mediile multianuale lunare, cu coeficienți cuprinşi intre 30-90%, mai mari (în jurul şi peste normalele lunare) pe râurile din bazinele hidrografice: Vișeu, bazinele superioare ale Prahovei şi Bistriței, bazinul mijlociu al Oltului și pe cursurile superioare ale Buzăului şi Prutului şi mai mici (sub 30% din normalele lunare) pe râurile din bazinele hidrografice: Moravița, Vedea, Bârlad, Tazlău, Rm. Sărat, Jijia, bazinele inferioare ale Jiului, Oltului, Argeșului și pe unele râuri din Dobrogea.

În interval a fost emisă o **ATENȚIONARE HIDROLOGICĂ** pentru fenomene imediate.

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi în general staționare** pe râurile din bazinele hidrografice: Bega, Timiș, Bârzava, Caraș, Nera, Cerna, Jiu, Olt, Vedea, Argeș, Ialomița, Siret, Prut și pe cele din Dobrogea, pe cursurile mijlocii și inferioare ale Someșului și Mureșului, cursurile inferioare ale Crasnei, Barcăului, Crișurilor și Arieșului, vor fi în creștere prin propagare, iar pe celelalte vor fi în scădere.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNARE:**

**Debitul la intrarea în țar****ă (secțiunea Baziaș) în** **intervalul 28 - 29.03.2****024 a fost staţionar, având valoarea de** **5400 m3/s,** sub media multianuală a lunii **martie (6700 m3/s).**

În aval de Porţile de Fier debitele au fost în scădere pe sectoarele Gruia – Calafat și Oltenița – Tulcea, în creștere ușoară pe sectorul Bechet - Tr. Măgurele și relativ staționare pe sectorul Zimnicea – Giurgiu.

**Debitul la intrarea în** **țară (secțiunea Baziaș) va fi staționar (5400 m3/s).**

În aval de Porţile de Fier, debitele vor fi în scădere pe sectoarele Gruia – Bechet şi Călăraşi – Tulcea şi relativ staţionare pe sectorul Corabia – Olteniţa.

**2.** **Situaţia meteorologică în intervalul 28.03.2024, ora 08.00 – 29.03.2024, ora 08.00**

**A.N.M.** a emis **o INFORMARE Meteorologică / ATENŢIONARE Meteorologică, cod galben:**

**INFORMARE Meteorologică -** valabilă în intervalul **28.03.2024, ora 10.00 – 29.03.2024, ora 21.00**,conform căreia: În intervalul menționat, temporar vor fi intensificări ale vântului în cea mai mare parte a țării, cu viteze în general de 45...55 km/h, iar la munte rafalele vor depăși 60...70 km/h.

În jumătatea de nord a țării, pe parcursul zilei de joi (28 martie) și în noaptea de joi spre vineri (28/29 martie), instabilitatea va fi temporar accentuată și vor fi averse, pe arii restrânse însoțite și de descărcări electrice, iar mai ales în zona de munte se vor acumula cantități de apă de 15...20 l/mp, favorizând topirea stratului de zăpadă.

**ATENŢIONARE Meteorologică, cod galben 1 -** valabilă în intervalul **28.03.2024, ora 10.00 – 28.03.2024, ora 20.00**, vizând **intensificări ale vântului,** conform căreia: Vântul va avea intensificări în Dobrogea, sud-estul Moldovei, estul Munteniei, Crișana, local în Transilvania și Maramureș, în Munții Apuseni și în Carpații Orientali, unde vor fi viteze în general de 55...65 km/h, iar la altitudini mari rafalele vor depăși 90 km/h.

**ATENŢIONARE Meteorologică, cod galben 2 -** valabilă în intervalul **28.03.2024, ora 20.00 – 29.03.2024, ora 10.00**, vizând **intensificări ale vântului,** conform căreia: Pe parcursul nopții de joi spre vineri (28/29 martie) în Crișana, Maramureș, nord-vestul Moldovei și local în Transilvania vântul va prezenta intensificări cu viteze în general de 55...65 km/h, iar în zona înaltă a Munților Apuseni și a Carpaților Orientali, rafalele vor depăși 90...100 km/h.

Aceaste mesaje meteorologice au fost transmise de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situații al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătății, Ministerul Economiei, Ministerul Agriculturii și Dezvoltării Rurale, Comisia Națională pentru Controlul Activităților Nucleare, Serviciul de Protecție și Pază, Serviciul de Telecomunicații Speciale, S.C. Hidroelectrica S.A., Agenția Naţională de Îmbunătăţiri Funciare și către următoarele Comite Judeţene pentru Situaţii de Urgenţă:*

* - *toate Prefecturile Judeţelor Ţării – INFORMARE Meteorologică.*
* - *ALBA, ARAD, BACĂU, BRĂILA, BIHOR, BISTRIŢA-NĂSĂUD, CĂLARAŞI, CLUJ, CONSTANŢA, COVASNA, GALAŢI, HARGHITA, HUNEDOARA, IALOMIŢA, MARAMUREŞ, MUREŞ, NEAMŢ, SATU-MARE, SĂLAJ, SUCEAVA, TULCEA şi VRANCEA – ATENŢIONARE Meteorologică, cod Galben - 1*
* - *ALBA, ARAD, BACĂU, BIHOR, BISTRIŢA-NĂSĂUD, CLUJ, COVASNA, HARGHITA, HUNEDOARA, MARAMUREŞ, MUREŞ, NEAMŢ, SATU-MARE, SĂLAJ, SUCEAVA şi VRANCEA – ATENŢIONARE Meteorologică, cod Galben - 2*

**În ţara,** valorile termice diurne au fost în creștere față de ziua precedentă, exceptând regiunile nord-vestice unde au scăzut, iar la nivelul întregii țării au caracterizat o vreme caldă, local deosebit de caldă în est (abateri față de medii de până la 8...9 grade). Pe parcursul zilei, cerul a fost temporar noros și a plouat, mai ales sub formă de aversă în Maramureș, Transilvania, Oltenia, cea mai mare parte a Crișanei și a zonei montane, local în Banat și izolat în nord-vestul Munteniei, Dobrogea și nordul Moldovei. Noaptea, cerul a fost variabil spre mai mult senin în sud și est, iar în rest a prezentat înnorări și local a mai plouat slab. La altitudini de peste 1800 de m s-au semnalat precipitații sub formă de lapoviță și ninsoare, iar izolat cantitățile de apă acumulate au fost mai însemnate de până la 31 l/mp în Munții Apuseni, 20 de l/mp în vestul Transilvaniei și 16 l/mp în Maramureș. Ploile au fost însoțite, pe arii restrânse de descărcări electrice în centrul țării și la munte. Temporar, vântul a avut intensificări, ziua în cea mai mare parte a teritoriului, cu viteze de 40...50 km/h, dar și cu rafale în general de 55...65 km/h în Transilvania, local în Banat, Crișana, Moldova și Dobrogea și pe spații mai mici în Oltenia și estul Munteniei, precum și la munte, unde la altitudini mari acestea au depășit 90...100 km/h. Noaptea, intensificări ale vântului au fost în vest, nord-vest și parțial în centru cu viteze în general de 65...75 de km/h, iar în zonele montane aferente la altitudini mari, peste 80...90 km/h. În zona localităților Craiova și Baraolt au fost consemnate vijelii. Se menține strat de zăpadă, în diminuare, local în zona montană înaltă și măsura -*în platformele stațiilor meteorologice-* până la 190 cm în Munții Făgăraș, la peste 2000 m altitudine. Temperaturile maxime s-au încadrat între 13 grade la Toplița, Sulina și Gura Portiței și 23 de grade la Drobeta Turnu Severin, Calafal, Bechet, Băilești și Tulcea, iar la ora 06 temperatura aerului avea valori cuprinse între 1 grad la Întorsura Buzăului și 16 grade la Calafat.

*Observație – au fost emise 5 atenționări cod galben pentru fenomene meteorologice periculoase imediate.*

**La Bucureşti,** vremea a devenit caldă pentru această dată. Cerul a avut înnorări în primele ore ale intervalului, apoi a fost variabil spre mai mult senin. Vântul a suflat slab și moderat, temporar cu intensificări ziua, cu rafale de până la 40...45 km/h.

Temperatura maximă a fost de 21 grade la Afumați și Băneasa și de 22 de grade la Filaret, iar la ora 06 se înregistrau 11 grade la Filaret și Băneasa și 14 grade la Afumați.

**3. Prognoza meteorologică în intervalul 29.03.2024, ora 08.00 – 30.03.2024, ora 08.00**

**În ţara,** Vremea se va încălzi în toată țara, astfel valorile de temperatură se vor situa peste cele normale specifice la această dată (abateri mai mari, cu 8...10 grade, față de mediile zilnice se vor înregistra în sud și sud-vest). Cerul va fi variabil, mai mult senin ziua în majoritatea regiunilor și doar în primele ore ale intervalului vor mai fi înnorări temporare și cu totul izolat posibil ploi slabe în nordul țării și la munte. În cursul zilei, în cea mai mare parte a teritoriului, local și temporar, vântul va avea intensificări cu viteze în general de 45...55 km/h, iar la munte, de 60...70 km/h, dar în Carpații Orientali la altitudini mari rafalele vor depăși 80...90 km/h. Temperaturile maxime se vor încadra în general între 17 și 25 de grade, iar cele minime vor fi cuprinse de la 0...3 grade în estul Transilvaniei și până la 14...15 grade în dealurile vestice. Izolat va fi ceață.

**La Bucureşti,** vremea va continua să se încălzească. Cerul va fi variabil, mai mult senin în cursul zilei, când și vântul va sufla în general moderat (rafale în jurul a 40 de km/h). Temperatura maximă va fi de 23...24 de grade, iar cea minimă de 6...9 grade.

**4. Buletin nivometeorologic pentru perioada 28.03.2024 ora 20 - 29.03.2024 ora 20**

**Masivul Făgăraș:** **RISC 4 - MARE**

**La peste 1800 m:** Pe fondul insolației și continuării încălzirii, stratul de până la 20 cm de zăpadă umedă și instabilă din stratul superior va acționa ca o suprasarcină pe straturile mai vechi, ce au în componență cruste de gheață pe care poate aluneca ușor. În profunzime stratul mai vechi are incă rezistență relativ scăzută în primii 50-60 cm, iar spre sol sunt prezente cristale de tip cupă. Pe creste se întâlnesc cornișe ce se pot rupe ușor, destabilizând stratul, iar pe văi și în zonele adăpostite sunt acumulări mari în troiene de peste 2 metri. Inclusiv spontan după-amiază când temperaturile vor fi cele mai ridicate, dar mai ales la supraîncărcări oricât de mici, straturile de până la 60 cm din partea superioară, umezite și destul de puțin stabile pot aluneca peste straturile mai vechi și dure din interior, ducând la declanșarea unor avalanșe de dimensiuni medii și mari, riscul menținându-se mare(4). Unele avalanșe pornite de la altitudini de peste 1800 m vor coborî sub această altitudine.

**La altitudini mai mici de 1800 m,** temperaturile foarte ridicate, pozitive inclusiv noaptea, alături de insolația diurnă vor umezi puternic și topi accelerat zăpada prezentă mai ales la peste 1500 metri. Spre sol, zăpada veche este destul de întărită, dar umezirea va continua și aici. Atât spontan, dar mai ales la orice supraîncărcări, se pot produce curgeri și avalanșe de dimensiuni mici și medii. Riscul declanșării avalanșelor va fi moderat(2).

**Munţii Bucegi:** **RISC 3 - ÎNSEMNAT**

**La peste 1800 m:** pe fondul insolației și temperaturilor în creștere continuă de-a lungul zilelor următoare, ultimul strat de până la 20 cm de zăpadă ușor umezită va continua să se taseze și să se topească ușor.

Vântul intens din ultimele zile din SV a format plăci de vânt instabile și cornișe ce se pot rupe ușor în zona crestelor, iar pe văi acumulări mari de peste 2-3 metri. Ultimul strat, cel mai instabil a fost depus peste crustele mai vechi de gheață, pe care poate aluneca cu ușurință. În profunzimea stratului sunt zone cu plăci mai vechi formate de vânt, precum și cristale de tip cupă către sol. Încălzirea și insolația vor favoriza îngreunarea zăpezii datorită pătrunderii apei în straturile mai vechi, ce pot aluneca peste straturile cele mai dure și mai stabile aflate către bază. Pe pantele suficient de înclinate, izolat posibil spontan la orele amiezii, dar mai ales la supraîncărcări mici, riscul de declanșare al unor avalanșe medii și mari se va menține însemnat(3). În cazuri izolate unele avalanșe declanșate la peste 1800 m vor coborî sub această altitudine. **Sub 1800 m**: stratul se va menține puternic umezit și va continua topirea accelerată datorită insolației și temperaturilor foarte ridicate, pozitive, mai ales sub 1600 metri. La peste 1600 metri, stratul este ceva mai însemnat, format fiind în partea lui superioară din zăpada umedă acumulată în urmă cu câteva zile. Vor fi condiții pentru declanșarea de avalanșe de dimensiuni mici și medii, riscul moderat(2) fiind amplificat la supraîncărcări oricât de mici.

**Munţii Țarcu-Godeanu:** **RISC 3 - ÎNSEMNAT**

**La peste 1800 m**: la suprafață se găsește un strat de zăpadă de până la 20 cm, ușor tasat și topit datorită temperaturilor diurne pozitive inregistrate. Acest ultim strat a fost depus în urmă cu câteva zile, este ușor umezit și instabil, depus peste straturile mai vechi cu cruste de gheață în interior. În zonele adăpostite și pe văile umbrite se întâlnesc depozite mai vechi și nsemnate de zăpadă, iar în zona crestelor sunt formate unele cornișe sau plăci de zăpadă formate de vântul intens sudic de peste 100 km/h din ultimele 2 zile.

Temperaturilor ridicate pozitive aproape inclusiv și noaptea, alături de vântul de 70-80 km/h din vest vor umezi și topi ușor zăpada din partea superioară ce poate aluneca peste straturile mai vechi și dure din interior, ducând astfel la declanșarea unor avalanșe de dimensiuni medii și izolat psoibil mari, riscul fiind amplificat la supraîncărcări. Riscul declanșării avalanșelor va fi însemnat(3).

**La altitudini mai mici de 1800 m:** zăpada este de dimensiuni mai reduse, fiind prezentă mai ales pe văile adăpostite de la peste 1500 m. Vremea foarte caldă va duce la umezirea și topirea accelerată a stratul, fiind condiții pentru curgeri sau declanșări de avalanșe de dimensiuni mici și izolat medii. Riscul va fi moderat(2), fiind amplificat la supraîncărcări.

**Munţii Parâng-Şureanu:** **RISC 3 - ÎNSEMNAT**

**La peste 1800 m**, la suprafață se întâlnește un strat de 10-15 cm de zăpadă acumulată în urmă cu câteva zile, umezit și instabil, depus pe crustele de gheață ale stratului mai vechi. În profunzime stratul are rezistență mai ridicată. La supraîncărcări ale stratului, dar izolat posibil și spontan după-amiaza datorită temperaturilor ridicate, exclusiv pozitive în tot intervalul, stratul instabil din partea superioară poate aluneca peste straturile mai dure din interior, pe unele pante mai înclinate, cu depozite mai mari de zăpadă. Izolat se pot declanșa unele curgeri de topire sau avalanșe de dimensiuni medii și izolat mari. Riscul declanșării avalanșelor va fi însemnat(3).

**Sub 1800 m**: stratul de zăpadă deja puternic umezit se va topi accelerat în continuare. Insolația și temperaturile foarte ridicate vor favoriza declanșarea unor curgeri de topire și avalanșe de dimensiuni mici și izolat medii pe pantele suficient de înclinate de la peste 1600 metri, unde stratul de zăpadă este ceva mai însemnat. Supraîncărcarea stratului vor amplifica riscul moderat(2) de declanșare al avalanșelor.

**Munţii Rodnei:** **RISC 3 - ÎNSEMNAT**

**La peste 1800 m**, zăpada nu are rezistență ridicată în primii 20 cm de la suprafață, dar crește în adâncimea stratului, unde sunt prezente cruste de gheață ce alternează cu zone conținând cristale fațetate sau cupă.

Încălzirea vremii, vântul intens de până la 100 km/h predominant vestic și precipitațiile predominant sub formă de ploaie din cursul nopții vor umezi stratul la suprafață, iar apa rezultată din topirea zăpezii va îngreuna suplimentar stratul, fiind astfel condiții pentru curgeri de topire și declanșări de avalanșe izolat posibil și spontane la orele amiezii pe pantele mai înclinate. La supraîncărcări oricât de mici ale stratului, riscul declanșării unor avalanșe va crește prin dislocarea stratului mai instabil din partea superioară pe pantele suficient de înclinate, riscul fiind însemnat(3).

**La altitudini mai mici de 1800 m**: stratul are dimensiuni mai mici, fiind prezente unele acumulări în

depozite mai vechi pantele umbrite sau adăpostite. Pe fondul ploilor din cursul nopții și temperaturilor ridicate ce vor continua să crească vor fi posibile inclusiv spontan curgeri de topire de dimensiuni în general mici. Mai ales la supraîncărcări, pe pantele suficient de înclinate cu depozite mai mari vechi de zăpadă se pot forma avalanșe de dimensiuni în general mici și izolat medii spre 1800 m. Riscul va fi redus (1).

**Munţii Călimani-Bistriţei:** **RISC 3 - ÎNSEMNAT**

**La peste 1800 m**: stratul de zăpadă prezintă rezistență scăzută în primi 25 cm din partea superioară, iar în adâncime stratul mai vechi este destul de bine stabilizat și întărit, cu cruste de gheață în interior și cristale de tip cupă spre sol pe versanții nordici. Temperaturile în continuă creștere, insolația diurnă, precipitațiile predominant sub formă de ploaie din cursul nopții, alături de vântul intens predominant vestic vor favoriza curgerile de topire de suprafață, ce pot antrena și straturile mai vechi din profunzime. La supraîncărcări slabe, pe pantele suficient de înclinate se pot declanșa unele avalanșe de dimensiuni mici și medii. Riscul declanșării avalanșelor, izolat posibil și spontane la orele amiezii va fi însemnat (3), **Sub 1800 m**: stratul de zăpadă puternic umezit este mai consistent la peste 1600 m altitudine. Vremea ce va continua să se încălzească va topi accelerat stratul, zăpada rezultată din topire îngreunând suplimentar actualul strat. Pe unele pante și văi adăpostite de la altitudini mai mari de 1600 m, unde mai sunt prezente depozite vechi de zăpadă vor fi condiții de declanșare a unor curgeri de topire și avalanșe de dimensiuni în general mici. Riscul va fi redus (1).

**Masivul Ceahlău:** **RISC 2 - MODERAT**

Stratul de zăpadă este destul de puternic umezit la suprafață pe fondul temperaturilor ridicate care vor continua să crească și în zilele următoare. Spre sol stratul de zăpadă este în general întărit și stabilizat.

Vântul intens predominant vestic și precipitațiile slabe izolate, predominant sub formă de ploaie vor favoriza curgerile de topire de suprafață, iar la supraîncărcări chiar și mici, pe pantele suficient de înclinate și pe văile cu depozite vechi și mai însemnate de zăpadă se pot declanșa unele avalanșe de dimensiuni mici și izolat medii, prin dislocarea stratului de zăpadă cu rezistență mai mică din partea superioară. Riscul declanșării avalanșelor va fi moderat (2).

**Masivul Vlădeasa:** **RISC 1- REDUS**

Temperaturile vor continua să crească, iar precipitațiile din cursul nopții predominant sub formă de ploaie vor umezi puternic și topi în continuare zăpada, mai ales la altitudinile mai joase. Pe unele văi și zone umbrite, unde mai sunt sunt acumulări vechi mai mari de zăpadă, se pot produce curgeri de topire și avalanșe de dimensiuni în general mici. Riscul de avalanșe este redus(1).

**Prognoza vremii în intervalul 28.03.2024 ora 20 - 29.03.2024 ora 20:**

Vremea va continua încălzirea cu până la 5 grade față de ziua precedentă. Cerul va avea înnorări temporar accentuate noaptea în Apuseni și nordul Carpaților Orientali unde local va ploua slab, până la 10 l/mp, iar izolat la altitudini de 2000 metri precipitațiile vor fi mixte. În cursul zilei de mâine, 29.03, cerul va fi variabil, iar precipitațiile vor înceta. Stratul de zăpadă va fi în scădere, mai accentuat sub 1800 m. Vântul va sufla în general moderat la altitudinile cele mai joase, cu intensificări de până la 80-100 km/h în prima parte a intervalului în Apuseni și Orientali, iar în cursul zilei rafale de 70-85 km/h se vor menține pe crestele Orientalilor. Spre sfârșitul intervalului vântul va diminua semnificativ în toate masivele. Local noaptea în masivele cu precipitații din nord-vestul Transilvaniei și izolat în rest se va semnala ceață.

**Temperaturi prognozate în intervalul 28.03.2024 ora 20 - 29.03.2024 ora 20:**

**Peste 1800 m: temperaturi minime**: -2…3 grade

 **temperaturi maxime**: 3 …8 grade

**Sub 1800 m: temperaturi minime**: 3…8 grade

 **temperaturi maxime**: 8…16 grade

**Vânt la peste 2000 m:** din sector sud-vestic în prima parte a nopții, cu viteze de 100 km/h în masivele din Apuseni și Orientali, apoi predominant vestic, menținându-se cu 80-90 km/h în Orientali în prima parte a zilei, apoi în diminuare.

**Altitudinea izotermei de 0 grade**: în urcare de la 2300-2600 m spre 2900-3200 metri, cu cele mai scăzute valori noaptea în nordul Orientalilor și cele mai ridicate mâine în estul Meridionalilor.

###### **II. CALITATEA APELOR**

2.1. Pe fluviul Dunarea

Nu au fost semnalate evenimente deosebite.

2.2. Pe râurile interioare

Nu au fost semnalate evenimente deosebite.

2.3. Pe Marea Neagra

**ABA Dobrogea Litoral** revine cu informaţii referitoare la **poluarea acvatoriului portuar de la Oil Terminal, jud. Constanţa, din data de 27.03.2024, ora 15:30,** unde dela bordul remorcherului maritim Bos Apollo sub pavilion Gibraltar, acostat in dana 69 port Constanţa, s-au deversat cca. 200 litri de motorină pe puntea principală în bordul tribord prin conducta de aerisire a tancului de combustibil nr. 3 şi ulterior în acvatoriul danei 69 port Constanţa, cantitatea estimată deversată în mare fiind de cca. 100 litri.

Remorcherul era înconjurat cu baraj plutitor antipoluare. S -a montat baraj plutitor antipoluare suplimentar. S-a intervenit cu substanţe dispersante de către reprezentanţi ai SC Oil Terminal SA Constanţa.

Comandantul remorcherului maritim, pe nume Mishyn Anton, de naţionalitate ucraineană a fost sancţionat contravenţional cu suma de 50.000 lei pentru poluarea apelor naţionale navigabile cu hidrocarburi.

###### **III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2(dioxid de sulf), ale pragurilor de alertă și informare pentru O3 (ozon) și ale valorii limită zilnice pentru PM10 (pulberi în suspensie cu diametrul < 10 microni) (50 µg/mc).

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**IV. ALIMENTĂRI CU APĂ**

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei III de aplicare a restricțiilor;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor;

- S.C. APAVITAL S.A. Iași prin reducerea debitelor la sursa r. Bahlui – ac. Parcovaci corespunzător treptei II de aplicare a restricțiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti;

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.

**DIRECȚIA COMUNICARE**